भारत की अंडर-17 फुटबॉल टीम शुक्रवार को ऐतिहासिक पल की गवाह बनी. टीम ने फीफा विश्व कप में पहली बार कदम रखा. भारतीय फुटबॉल टीम ने दुनिया के सबसे बड़े टूर्नामेंट का आगाज अमेरिका के साथ जवाहर लाल नेहरू स्टेडियम में किया. मैच में भारत ने शुरुआत में अच्छा खेल दिखाया. पहले आधे घंटे के खेल तक भारत की टीम ने अमेरिका के हमलों का बखूबी जवाब दिया. लेकिन बाद में टीम अपनी लय बरकरार नहीं रख सकी. उसे जितने भी मौके मिले, वह उन्हें गोल में तब्दील नहीं कर पाई. वहीं दूसरी ओर अमेरिकी टीम को जितने भी मौके मिले, उसने उनका बखूबी फायदा उठाया. अमेरिकी टीम ने एक के बाद एक तीन गोल कर टीम इंडिया पर 3-0 से जीत हासिल की.